projecte-aina/catalan_government_crawling huggingface dataset:
El quartet Las Migas actuen aquest dijous, 17 de juliol, en el tercer i últim concert de "Les "Les Nits d'Estiu al Jardí del Palau Robert", en l'horari habitual de les 20.30 hores, amb entrada lliure per al públic.
La jove cantaora catalana Alba Carmona s'uneix al violí de la catalana Roser Loscos i a les guitarres de la sevillana Marta Robles i la cordovesa Alicia Grillo.
Les seves cançons són un gresol on estils d'allò més variats conviuen de manera heterodoxa.
Música popular d'arrelament culte, amb ressons zíngars i llatinoamericans, i el Mediterrani banyant sempre un firmament sonor molt personal.
"Les Nits d'Estiu al Jardí del Palau Robert" volen recordar i retre homenatge enguany a Jaume Busqué, que va estar molt temps vinculat al Palau Robert i va ser responsable de l'organització d'aquest esdeveniment d'estiu durant molts anys.
En Jaume ens ha deixat recentment però el seu record perdura i es fa especialment visible durant la celebració de les Nits d'enguany.
El primer concert va anar a càrrec de Big Mama, nom artístic de Montserrat Pratdesaba, el dijous 3 de juliol.
Big Mama celebra els 25 anys amb la publicació d'un àlbum que aplega peces molt conegudes del blues.
Un disc d'aniversari que va de l'essencialitat i cruesa del blues més primitiu al més colorista i contundent.
L'espectacle va mostrar la cara més joiosa del blues i del swing.
La cantant va actuar acompanyada del quintet Taller de Musics All Stars.
Riqui Sabatés, guitarra; Alejandro di Constanzo, piano; Joan Pau Cumellas, harmònica; Isaac Coll, baix, i Xavi Maurieta, bateria, proporcionen un acompanyament de qualitat.
El 10 de juliol va ser el torn per al concert del grup Shakin'All, que va traslladar els assistents al concert a l'univers de la música vintage, un territori en la frontera entre el jazz, el blues, el rock-and-roll i la música de Nova Orleans.
Un concert festiu, amb temes de Louis Jordan, Ray Charles, Fats Domino i Louis Prima.
El grup està format per Juli Aymí, saxo, clarinet i veu; Dani Alonso, trombó, veu i director d'orquestra; Pepino Pasqual, saxo; Gerard Nieto, piano; Artur Regada, contrabaix, i Martí Elias, bateria.
El públic va omplir el Jardí en els dos concerts i va participar-hi activament.
El conseller de la Presidència, Francesc Homs, presidirà l'acte de presentació del llibre que publica l'Entitat Autònoma del Diari Oficial i Publicacions "El consell de guerra a Jordi Pujol.
Edició facsímil", que tindrà lloc el dijous 17 de juliol, a la Sala d'Actes de les Cotxeres, a les 19 hores.
També intervindran en l'acte l'expresident Pujol; el catedràtic d'història contemporània, Josep M. Solé i Sabaté; el periodista Enric Canals, i el director de l'Entitat Autònoma del Diari Oficial i de Publicacions, Jaume Domingo.
L'obra recull tota la documentació oficial del consell de guerra a Jordi Pujol..
La publicació conté la documentació oficial de la causa militar sumaríssima contra qui, 19 anys després, seria elegit president de la Generalitat.
El llibre també compta amb el pròleg de l'historiador Josep M. Solé i Sabaté i una introducció dels fets del periodista Enric Canals, autor de la investigació periodística que va culminar amb la localització del sumari i que li va valer el Premi Godó de Periodisme d'Investigació i Reporterisme.
Per Solé i Sabaté: "Posar a l'abast de tothom el consell de guerra a Jordi Pujol és un acte de justícia i de reconeixement a la seva persona i figura que ens permet endinsar-nos en el període que va viure a partir dels paràmetres de justícia de l'època.
Una justícia sense cap garantia i amb total impunitat".
La publicació ens descobreix, des de la perspectiva dels anys, la resposta d'un jove Jordi Pujol davant la necessitat de dignitat del país i de viure en llibertat sota el pes d'una dictadura.
Tal com es diu en la introducció d'Enric Canals, "eren els joves, que no havien fet la guerra, els qui en aquells anys afloraven com a capdavanters del moviment catalanista: uns joves que no se sentien hereus d'un passat que només inspirava pors i inseguretat.
Una bona part d'aquesta joventut, el mateix Jordi Pujol, sorgia de moviments d'Església i de classes socials acomodades, cosa que desconcertava al règim franquista".
El sumari recull, cronològicament, el desenvolupament de l'acció repressiva a partir dels fets del Palau, les detencions posteriors, el judici militar i la condemna.
També, les accions judicials seguides contra l'impressor Francesc Pizón i la vintena de joves que foren detinguts.
Jordi Pujol, més de 50 anys després, explica que: "El dia del consell de guerra va ser un bon dia perquè... què és un bon dia?
Un bon dia és un dia que compleixes els teus objectius i que els compleixes en pau amb tu mateix i en pau amb la gent que tu estimes" i afegeix "Això és el que vaig fer.
I no tothom ho hauria fet possiblement, però és segur que d'altres ho haurien fet i potser alguns ho haurien fet millor que jo.
En tot cas, hi ha una cosa: el que són els deures sí que els vaig fer, no sé amb quina nota, però, en qualsevol cas, no amb un suspens".
La directora general de Turisme de la Generalitat de Catalunya, Marian Muro, el vicepresident del Patronat de Turisme Costa Brava Girona, Miquel Calm, i l'alcalde de Castelló d'Empúries-Empuriabrava, Xavier Sanhellí, han presentat aquest dijous, 4 de setembre, les novetats de la 24a edició del Festival Terra de Trobadors i de Castelló d'Empúries.
El festival medieval genuí i degà a Catalunya se celebra del 12 al 15 de setembre.
Durant la mateixa jornada, a les instal·lacions del Palau Robert, s'organitzen activitats com un mercat medieval a base de productes artesanals, cercavila i actuacions musicals a càrrec de les entitats municipals, adreçades a promocionar l'esdeveniment a Barcelona.
El conseller de Cultura, Ferran Mascarell, va afirmar "que un país que és capaç de conservar el patrimoni mira endavant i que Catalunya és coneguda per la capacitat de conservar-lo", durant l'acte inaugural de l'exposició "Temps del Romànic.
Art, vida i consciència", que va tenir lloc 8 de setembre, a les al Jardí del Palau Robert.
Ferran Mascarell també va destacar que redescobrir el romànic és redescobrir els nostres orígens, descobrir el que van fer els nostres predecessores.
"Si comprenem els nostres avantpassats –va afirmar–, tindrem millor comprensió de nosaltres mateixos".
El conseller va fer esment de la consciència d'humanitat que hi ha darrera de grans edificacions, de monuments emblemàtics escampats arreu de Catalunya.
Finalment, va agrair a "la Caixa" el suport donat a la recuperació del patrimoni amb el programa Romànic Obert i als professionals de nostre patrimoni per la tasca desenvolupada.
Al seu torn, el director general d'Atenció Ciutadana i Difusió, Ignasi Genovès, va afirmar que la mostra pretén donar a conèixer, d'una manera didàctica i entenedora, el Romànic, present arreu del territori, i també ha de servir per tenir una percepció directa del temps del romànic, de com es vivia mil anys enrere, de les estructures de poder, dels avanços tècnics de l'època, de la seva estètica.
També va subratllar que es tracta d'una proposta museogràfica puntera, amb presència destacada d'audiovisuals i imatges que ajuden a assimilar fàcilment els continguts.
També van parlar en aquest acte la directora general adjunta de l'Obra Social "la Caixa", Elisa Duran, i els comissaris Marc Sureda, conservador del Museu Episcopal de Vic, i la comunicadora científica Sílvia Bravo.
El Departament de Cultura i l'Obra Social "la Caixa" i han organitzat la mostra en el marc del programa Romànic Obert, una línia d'actuació iniciada el 2009 per ambdues entitats per a la conservació del patrimoni arquitectònic català.
El programa, amb una inversió de 18 milions d'euros a càrrec de "la Caixa" i el desenvolupament tècnic del Departament de Cultura, ha permès dur a terme accions dirigides a la restauració i millora de 77 monuments i elements romànics.
L'acord entre les dues institucions també inclou la difusió i posada en valor d'aquest llegat patrimonial, el web http://www.romanicobert.cat i aquesta innovadora exposició.
El romànic es considera el primer corrent artístic d'abast internacional.
Segles abans, l'Imperi romà havia conquerit territoris alhora que imposava una mateixa estètica i tècnica en ciutats a milers de quilòmetres.
Entre els segles XI i XIII, en canvi, els territoris els lideren reis i comtes de llinatges i llengües diferents, però sobre el fonament comú del Cristianisme es difonen una estètica i unes tècniques de nou comparables i, sobretot, un mateix missatge.
En el cas de Catalunya, l'extraordinari patrimoni conservat ens permet descobrir un temps del romànic que se'ns revela més ric i complex del que tal vegada podríem imaginar.
Imatges de la inauguració Imatges de l'exposició
Dissenyadors i expositors donaran a conèixer les seves creacions, inspirades en el continent africà, en la segona edició de l'Africa Fashion Week Barcelona (AFWB) 2014, que se celebra del 20 al 22 de juny al Jardí del Palau Robert.
Enguany, la cantant i actriu Brigitte Emaga és la imatge del cartell d'aquest esdeveniment.
L'organització de l'Africa Fashion Week Barcelona va a càrrec de l'entitat SOS Àfrica.
Una iniciativa amb una dimensió solidària, ja que dóna suport als projectes d'aquesta organització "Un nen, un tanc d'aigua "i" Quatre Pedres per a Kioki ".
Aquest esdeveniment, que aplega una vintena de dissenyadors d'Àfrica, el Carib, Europa i Amèrica, pretén apropar la moda d'Àfrica als ciutadans i professionals del sector i crear una plataforma on els dissenyadors consagrats i emergents tinguin l'oportunitat de mostrar les seves creacions i projectar-se des d'una ciutat com Barcelona, que se suma així a la llista de ciutats com París, Londres, Praga, Nova York, Miami i Los Angeles on ja existeixen esdeveniments creats per donar a conèixer la moda africana.
Les persones que visitin aquesta manifestació de moda africana podran assistir a desfilades i veure el treballs d'artesans de teixits, cosmètics, joieria, calçat i complements d'origen africà.
El guardó AFWB AWARD d'enguany l'ha aconseguit el dissenyador d'origen malià Seidnaly Sidhamed, conegut com El Mag del Desert, que, mitjançant la seva marca ALPHADI, ha mostrat els seus dissenys per tot el món.
El dissenyador participa a l'AFWB 2014, on presenta la seva última col·lecció.
El dissenyador s'ha establert en diversos països, principalment de parla francòfona, i compta amb botigues a Níger, Costa d'Ivori, França i els Estats Units.
Premiat amb el Prince Claus el 1998 per les seves originals col·leccions, Seidnaly Sidhamed ha estat reconegut amb el Chevalier de l'Ordre de Mérite de la France el 2001 i com a millor dissenyador africà per la Federació Francesa de l'Alta Costura i el prêt-a-porter.
L'exposició, de caràcter itinerant, està dividida en deu àmbits i ofereix diverses lectures: la històrica; una mirada al món de l'art i la cartografia del set-cents, i també com es configura, al segle XIX, un imaginari col·lectiu sobre aquells esdeveniments que varen ser una referència important per al catalanisme durant la Renaixença.
Aquesta proposta expositiva forma part de les activitats organitzades amb motiu de la commemoració del Tricentenari, que recorda els fets del 1714 en què Catalunya va perdre les seves institucions nacionals de govern, al final de la Guerra de Successió a la Corona espanyola.
La Guerra de Successió va ser un conflicte internacional que enfrontà les potències europees per la corona de la Monarquia Hispànica.
Carles II havia mort el novembre del 1700 sense descendència, i va deixar en testament els seus extensos regnes al duc d'Anjou (Felip V), nét de Lluís XIV de França.
Aquesta decisió va anar en detriment dels drets successoris de l'arxiduc Carles d'Àustria, fill de l'emperador Leopold I. La proclamació d'un membre de la poderosa casa de Borbó despertà els recels d'Anglaterra i Holanda que, amb l'Imperi austríac, varen declarar la guerra a Lluís XIV i Felip V.
El Palau Robert estarà tancat fins a nova comunicació com a mesura preventiva de contagi del coronavirus SARS-CoV-2.
Paula Domínguez, que abraça amb naturalitat el pop i l'R&B, serà la protagonista del segon concert del festival virtual Flamencat, que s'ha programat per a l'11 de juny i es podrà seguir pel canal de YouTube de Radio TeleTaxi, de les 20 a les 21 hores.
El Palau Robert i el festival Guitar BCN organitzen, amb la col·laboració de Ràdio TeleTaxi, el cicle de concerts virtual Flamencat, que tindrà com a protagonistes joves talents que viuen i treballen a Catalunya, com són Maruja Limón, Marc Suárez, Paula Domínguez i Las Noray.
Els concerts s'han programat per als dies 4, 11, 18 i 24 de juny, i es podran veure pel canal de YouTube de Ràdio TeleTaxi.
El Palau Robert informa del tractament fitosanitari que es farà al jardí el divendres 5 de juny, de les 5 a les 8 del matí.
El Palau Robert té previst inaugurar, a mitjan setembre, l'exposició 'Feminista havies de ser', que reivindica, d'una manera diferent, provocativa i creativa alhora, el feminisme.
L'exposició proposa un recorregut per tots els motius que justifiquen la seva necessitat com a moviment d'alliberament de les dones per transformar la societat i assolir l'equitat de gènere.
El Palau Robert retrà homenatge al dibuixant, il·lustrador i ninotaire Lluís Juste de Nin, que ha mort el 21 de maig, en l'exposició 'El Vendrell, l'època daurada', que es preveu inaugurar al centre a finals de juliol.
El cantant i guitarrista de flamenc fusió Marc Suárez inaugurarà el festival virtual Flamencat el 4 de juny, amb un concert que es podrà seguir pel canal de YouTube de Radio TeleTaxi de les 20 a les 21 hores.
Una exposició al Palau Robert recorda els 75 anys de la història industrial i esportiva de l'empresa catalana de fabricació de motocicletes Montesa, fundada el 1945 per Pere Permanyer, que ha marcat tota una època en el món del motor a Catalunya, Espanya i Europa.
L'exposició itinerant dedicada a Ramon Margalef, el científic més important de Catalunya i ecòleg, es pot visitar actualment al paratge del Desmais de l'estany de Banyoles.
També es pot trobar tota la informació sobre aquesta proposta al web del Museu de Banyoles.
La mostra va iniciar el recorregut al Palau Robert el 2019, coincidint amb el centenari del naixement de Margalef i és una de les commemoracions oficials de la Generalitat de Catalunya.
L'exposició virtual "Rock viu" ha presentat la foto de l'actuació de Pau Donés a la Sala Luz de Gas el desembre del 2015.
Una imatge potent de Xavier Mercadé del compositor, cantant i guitarrista català i líder de Jarabe de Palo que ens ha deixat, després d'una llarga i exitosa trajectòria musical, als 53 anys a causa d'un càncer
En el text que acompanya la foto, Xavier Mercadé recorda que Pau Donés va ser intervingut d'un càncer de còlon que li havia afectat el fetge el 2015 i que des d'aleshores la seva activitat es va veure reduïda.
També destaca el compromís actiu i militant de Pau Donés en la lluita contra el càncer, i recorda que cada any organitzava un concert benèfic per aportar el seu gra de sorra contra la maleïda malaltia
Les fotografies s'exhibiran a l'exposició "Rock viu.
Quatre dècades del rock a Catalunya (1984-2020), que es podrà visitar a partir del març del 2021 al Palau Robert.
La mostra, comissariada pel grup Enderrock, l'organitza la Direcció General de Difusió del Departament Direcció General de Difusió del Departament de la Vicepresidència i d'Economia i Hisenda.
L'exposició dedicada a Montesa, l'única que es pot visitar inicialment, s'obre per primera vegada al públic, ja que no es va poder inaugurar amb motiu del tancament del centre a causa de la Covid-19.
La reobertura del centre, després d'estar tancat gairebé tres mesos a causa de la pandèmia de la Covid-19, es fa tenint en compte totes les mesures i normes de protecció necessàries per als treballadors i per a les persones que visiten el centre.
Cal recordar que el Jardí ja es va reobrir el 22 de maig.
L'exposició, que té com a comissaris Pep Itchart i Santi Ruiz, recorda els 75 anys de la història industrial i esportiva de l'empresa catalana de fabricació de motocicletes Montesa, fundada el 1945 per Pere Permanyer, que ha marcat tota una època en el món del motor a Catalunya, Espanya i Europa.
Aquesta és una de les activitats programades amb motiu dels 75 anys de Montesa per recordar aquest aniversari i alhora homenatjar els empresaris i emprenedors catalans.
L'exposició proposa un recorregut pels 75 anys de Montesa, destacant la importància de la producció industrial, de la investigació i del disseny d'una marca tan important, com també l'acord amb Honda que en va garantir la supervivència.
S'hi presenten 43 models diferents de motocicletes, cedides per diversos col·leccionistes i per la Col·lecció Permanyer del Museu de la Ciència i la Tècnica de Terrassa, entre els quals destaquen models mítics de la indústria del motor com la Impala, la Brío, la Cota, la Mini Mini i el primer model que va sortir de fàbrica, l'A-45.
Montesa va ser fundada el 1945 per l'empresari i emprenedor Pere Permanyer.
Des de la fundació de la mítica marca se n'han creat més de 150 models.
La producció total supera les 450.000 unitats en els diversos centres de producció que l'empresa ha tingut al llarg de la seva història: als carrers Còrsega i Pamplona (Barcelona), Esplugues de Llobregat i Santa Perpètua de Mogoda.
La marca ha aconseguit 71 títols mundials, des del primer d'Ulf Karlson el 1980 fins al darrer de Toni Bou (ja en són 26) el 2019.
El Palau Robert reobre el dimarts 9 de juny amb l'exposició "Montesa, la forja d'un mite.
75 anys d'història del món del motor a Catalunya", que està oberta fins al 6 de setembre.
El col·lectiu Las Noray tancarà la primera edició del festival virtual Flamencat amb un espectacle de ball i pals tradicional que s'emetrà pel canal de YouTube de Radio Teletaxi el dimecres 24 de juny, de les 20 a les 21 hores.
Totes van néixer a Catalunya, llevat de Marion Candela, que ho va fer a França, Els conceptes que defineixen el col·lectiu són tradició, modernitat, música i ball.
Las Noray proposen un viatge pels diferents palos com les buleries, tangos, rumbes i temes de flamenc més contemporani.
Amb una formació musical de caràcter tradicional al costat del piano, la flauta i la percussió, neix la màgia de la fusió instrumental que dona lloc a idees noves que esdevindran el flamenc més actual
L'organització del Festival ha anat a càrrec del Palau Robert (Generalitat) i del festival Guitar BCN, amb la col·laboració de Radio TeleTaxi.
L'objectiu és donar a conèixer el moment dinàmic que viu l'escena catalana del flamenc, amb valors emergents que viuen a Catalunya
Els concerts del Flamencat s'enregistren sense públic i amb totes les mesures de seguretat i de protecció, abans d'emetre'ls per YouTube.
Aquest concert i els altres programats en el Festival s'havien de celebrar al Jardí del Palau Robert, però les circumstàncies de la pandèmia van obligar a reformular-los.
Organitzat per la Generalitat i el festival Guitar BCN, amb la col·laboració de Radio TeleTaxi
Després d'una reflexió conjunta i d'acord amb tots els actors implicats, la Direcció General de Difusió del Departament de Vicepresidència i d'Economia i Hisenda ha decidit ajornar la segona edició del festival de música Clotilde Fest, que havia de celebrar-se els propers mesos de juny i juliol i que es durà a terme, finalment, després de l'estiu.
D'aquesta manera es pretén, d'una banda, mantenir tota la prudència i rigor preventiu enfront del coronavirus i, de l'altra, garantir que, quan se celebri, el Clotilde Fest sigui el que realment ha de ser: una gran festa de la música jove catalana i un punt de trobada al Jardí del Palau Robert.
Clotilde Fest es va celebrar per primera vegada el 2019 i va assolir un gran èxit de públic i força repercussió mediàtica.
L'ajornament de la segona edició permetrà la consolidació i creixement d'aquest festival, que difícilment podria aconseguir-se amb totes les limitacions que, a hores d'ara, encara afecten les activitats de lleure col·lectiu.
Es tracta, doncs, de concedir uns mesos per guanyar en qualitat i per satisfer plenament els anhels dels músics i del seu públic.
Clotilde Fest, festival musical d'entrada gratuïta, és una iniciativa conjunta de la Direcció General de Difusió i de l'Agència Catalana de la Joventut; en l'edició d'enguany col·laboren les emissores Flaixbac, Europa FM i iCat, i presentarà un atractiu cartell d'artistes, tant emergents com consolidats, de la jove escena catalana.
El Palau Robert va acollir aquesta exposició dedicada a la il·lustradora catalana amb una notable projecció internacional, Carme Solé Vendrell, el 2018, per celebrar els 50 anys d'una trajectòria professional que s'ha caracteritzat per la defensa dels drets dels infants.
La mostra també s'ha presentat al Palau Oliver de Boteller de Tortosa i a l'antiga església de Sant Pere de Ripoll.
El relat expositiu es planteja a partir d'un guió i textos de l'experta en literatura infantil Teresa Duran i de Carme Solé Vendrell, amb l'assessorament del cantautor i escriptor Jaume Escala.
Aquesta proposta posa de manifest la rellevància de la il·lustració infantil a Catalunya, que ha captivat diverses generacions de nens i nenes, combinant entreteniment i missatges formatius.
Il·lustradores que il·luminen amb imatges textos propis o d'altres, i que ocupen un lloc destacat en la història de la il·lustració amb una feina que té un marcat vessant internacional.
Carme Solé Vendrell va néixer a Barcelona el 1944, i va estudiar pintura a l'Escola Massana de Barcelona.
Ha il·lustrat més de 800 llibres, alguns amb textos propis, d'ençà de l'edició del primer llibre el 1968, amb un estil i una marca molt concrets, amb una aposta per la creació artística vinculada a la capacitat de commoure i sacsejar les consciències en un món convuls i injust.
Dates: 6 juny al 12 de juliol de 2020
El Centre Cultural del Casino de Manresa acollirà, del 6 de juny al 12 de juliol, l'exposició itinerant "Per què?
Carme Solé Vendrell", que dona a conèixer el recorregut vital de Carme Solé Vendrell com a persona i artista, i ajuda a descobrir l'entrellat de l'ofici de la il·lustració a través dels seus dibuixos.
El concert del col·lectiu Las Noray del 24 de juny ha tancat amb èxit la primera edició del festival virtual Flamencat, una aposta pel flamenc i la música de fusió amb joves talents.
El nombre de visualitzacions de cada concert es continua incrementant ja que les actuacions del diversos grups es poden trobar a YouTube, a l'abast del nombrós públic interessat en aquest gènere musical.
El Palau Robert vol donar continuïtat al Festival Flamencat en el futur amb concerts presencials al Jardí.
La previsió inicial per a la primera edició era fer concerts presencials però es va optar per la fórmula virtual a causa de la pandèmia de la Covid-19.
Els protagonistes de la primera edició del Flamencat han estat, a més de Las Noray, altresjoves talents que viuen i treballen a Catalunya com són Maruja Limón, Marc Suárez, Paula Domínguez.
El Palau Robert, equipament lúdic i cultural depenent de la Vicepresidència del Govern i l'Agència Catalana de la Joventut organitzen, amb el suport d'Europa FM, Ràdio Flaixbac i iCat, la ràdio musical i cultural de Catalunya Ràdio (CCMA), la segona edició del festival Clotilde Fest, amb les actuacions de Sara Roy, Miki Nuñez, Suu, Els Amics de les Arts i Manel, en tres concerts programats els dies 2,3 i 4 d'octubre, respectivament.
La Generalitat de Catalunya aposta, amb la seva continuïtat i amb la participació de noms destacats de l'escena musical, per la cultura i la música catalana.
També per donar suport a grups de música en una conjuntura difícil com l'actual a conseqüència de la Covid-19.
Cal recordar que la Generalitat, amb la col·laboració de l'emissora Flaixbac i EUROPA FM, també va organitzar, l'abril passat, els concerts virtuals.
L'objectiu era combatre el coronavirus i recolzar la cultura i els artistes joves, en el marc la campanya institucional.
El cicle de concerts s'organitzarà amb totes les mesures de seguretat que en el seu moment estiguin vigents, per esdevenir una gran fita de la música jove catalana i un punt de trobada al Jardí del Palau Robert.
El cicle comptarà, com l'any passat, amb punts d'informació de l'Agència Catalana de la Joventut en contra de les violències de gènere i les drogadiccions.